SL Uradni list Evropske unije C 182/2

REVIDIRANI POSLOVNIK UPRAVNEGA ODBORA EVROPSKEGA CENTRA ZA RAZVOJ POKLICNEGA USPOSABLJANJA

(odobril Svet dne 24. julija 2006)

(2006/C 182/02)

UPRAVNI ODBOR EVROPSKEGA CENTRA ZA RAZVOJ POKLICNEGA USPOSABLJANJA JE,

ustanovljen s členom 4 Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja (1) (v nadaljnjem besedilu „Ustanovitvena uredba“),

ob upoštevanju prvega odstavka člena 5 Ustanovitvene uredbe,

SPREJEL NASLEDNJI POSLOVNIK:

Imenovanje predsednika in podpredsednikov

Člen 1

Predsednika in tri podpredsednike imenuje upravni odbor, in sicer tako, da vsak od njih zastopa eno izmed štirih skupin, navedenih v členu 4(2) Ustanovitvene uredbe.

Člen 2

1. Če je predsednik odsoten ali ne more biti navzoč, njegovo dolžnost opravlja eden izmed podpredsednikov, izbran po vrstnem redu, ki ga določi predsedstvo.

2. Če so predsednik in podpredsedniki odsotni ali ne morejo biti navzoči, to dolžnost opravlja član z najdaljšim stažem ali, v primeru enako dolgega staža, najstarejši prisotni član.

Predsedstvo

Člen 3

1. V skladu s členom 4(8) in (5) Ustanovitvene uredbe upravni odbor oblikuje predsedstvo, ki ga sestavljajo predsednik in trije podpredsedniki upravnega odbora, koordinator vladne skupine, koordinator skupine delodajalcev, koordinator skupine delojemalcev in dodatni predstavnik služb Komisije.

2. Ne glede na odgovornosti direktorja, določene v členih 7 in 8 Ustanovitvene uredbe, predsedstvo v času med sestanki upravnega odbora sprejema odločitve, ki so nujne ali potrebne za upravljanje Centra, ter po navodilih upravnega odbora spremlja izvajanje odločitev upravnega odbora.

3. Predsedstvo ne sme prevzeti nalog upravnega odbora, ki mu jih Ustanovitvena uredba izrecno nalaga: seznam kandidatov za novega direktorja (člen 6(1)), srednjeročne prednostne naloge in delovni program (člen 8(1)), načrt prihodkov in odhodkov za prihodnje proračunsko leto (člen 11(1)) ter vprašanja, povezana z organizacijo, sestavo in načinom dela predsedstva.

4. Odločitve predsedstva se sprejemajo soglasno. Če soglasja ni mogoče doseči, predsedstvo predloži zadevo v odločanje upravnemu odboru (člen 4(12) Ustanovitvene uredbe).

5. Upravni odbor lahko sklene, da razširi predsedstvo za največ tri dodatne člane na skupino, in sicer za sestanke, kjer se obravnavajo strateška vprašanja glede prihodnjih odločitev upravnega odbora.

6. Soglasje članov predsedstva glede predloga enega izmed njih ali direktorja Centra se lahko pridobi s pisnim postopkom, ki ga določi upravni odbor.

Sklic in kraj sestanka

Člen 4

1. V skladu s členom 4(6) Ustanovitvene uredbe predsednik skliče upravni odbor na svojo pobudo vsaj enkrat na leto ali na zahtevo najmanj ene tretjine članov.

2. Direktor Centra v imenu predsednika vsakega člana obvesti o datumu sestanka najmanj 15 delovnih dni pred zadevnim datumom. Hkrati jim pošlje tudi osnutek dnevnega reda, kjer so navedene točke za razpravo, ter pripravljalne dokumente.

3. Če v skladu s členom 4(6) Ustanovitvene uredbe najmanj ena tretjina članov upravnega odbora zahteva, da predsednik skliče upravni odbor, predsednik v enem mesecu od zahteve to tudi stori v skladu z odstavkom 2.

Člen 5

Sestanki upravnega odbora navadno potekajo na sedežu Centra.

Dnevni red

Člen 6

1. Na začetku sestanka upravni odbor sprejme dnevni red, kjer so navedene točke, ki so predvidene v osnutku dnevnega reda iz člena 4(2), in druge točke, ki spadajo v okvir pristojnosti upravnega odbora in jih je predlagal predsednik ali v skladu z odstavkom 2 eden ali več članov upravnega odbora.

2. Zahteva enega ali več članov upravnega odbora za vključitev točke na dnevni red ali za črtanje točke z njega se v pisni obliki, kjer so navedeni razlogi, pošlje predsedniku vsaj en teden pred sestankom. Predsednik o takšni zahtevi takoj obvesti druge člane upravnega odbora.

3. Vsak član lahko med sestankom predlaga vključitev točke na dnevni red naslednjega sestanka. Na začetku naslednjega sestanka upravni odbor odloča o vključitvi predlagane točke na dnevni red.

Udeležba na sestankih

Člen 7

1. Poleg predsednika, podpredsednikov in članov se lahko sestanka udeležita naslednji osebi brez glasovalne pravice:

— direktor in namestnik direktorja Centra.

2. Na predlog predsednika lahko upravni odbor naslednjim osebam dovoli, da se udeležijo sestanka upravnega odbora ali predsedstva; te osebe nimajo glasovalne pravice:

— člani odbora zaposlenih Centra;

— osebe, posebej kvalificirane za vprašanja v pristojnosti upravnega odbora.

Člen 8

Vsak član upravnega odbora, ki se ne more udeležiti sestanka, o tem obvesti direktorja Centra.

Posvetovanja

Člen 9

1. Upravni odbor je sklepčen, če je prisotna večina članov upravnega odbora ali oseb, pooblaščenih v skladu s členom 13, pri čemer mora biti prisotnih najmanj ena tretjina članov.

V primeru, da sklepčnosti ni, predsednik konča sestanek in čimprej skliče novega.

2. Sestanki upravnega odbora niso javni, izidi pa se objavijo, razen če zadevna vprašanja niso zaupne narave.

3. Posvetovanja vodi predsednik.

4. Predsednik da prednost pri besedi tistim, ki želijo postaviti vprašanje v zvezi s poslovnikom ali imajo predhodno vprašanje.

5. Če se govorec oddalji od vprašanja, mu lahko predsednik vzame besedo, če predsednik govorca o tem predhodno dvakrat opozori, govorec pa se kljub temu ne vrne k vprašanju.

6. Če se predsednik ali drug član ne strinja z dopustnostjo predloga, ki ga je predstavil član med posvetovanjem, se o zadevi glasuje. O vsebini takšnega predloga se lahko razpravlja le ob privolitvi večine v smislu člena 10(1).

7. Če predsednik meni, da lahko predlog ovira delo upravnega odbora, se o njem glasuje takoj in brez predhodne razprave.

Sprejetje odločitev

Člen 10

1. V skladu s členom 4(7) Ustanovitvene uredbe upravni odbor sprejema odločitve z absolutno večino svojih članov.

2. Predlogi, da naj upravni odbor ne poda mnenja glede vprašanja ali da se obravnava vprašanja preloži, so predmet glasovanja pred vsemi vsebinskimi predlogi.

3. Če predlog zajema več vprašanj, se na zahtevo razdeli na več delov.

4. Če se več predlogov nanaša na isto vprašanje, se najprej glasuje o najobširnejšem predlogu. V primeru sprememb se najprej glasuje o spremembi, ki se najbolj oddaljuje od osnovnega besedila. V primeru sprememb spremembe se najprej glasuje o spremembah, ki se najbolj oddaljujejo od osnovnega besedila, pri čemer se začne z glasovanjem o najbolj temeljni spremembi.

5. Zadnje glasovanje poteka o besedilu, kakor je bilo oblikovano po predhodnih glasovanjih.

Člen 11

1. Za vsako odločitev upravnega odbora se navede razdelitev glasov. Odločitvi se priloži tudi pisna izjava z mnenji manjšine, če ta to zahteva.

2. Direktor Centra po potrebi pošlje uradno obvestilo o sprejetih odločitvah.

Način glasovanja

Člen 12

1. Glasuje se z dvigovanjem rok ali s poimenskim glasovanjem.

2. Če je izid glasovanja z dvigovanjem rok sporen, se lahko predsednik odloči za glasovanje s poimenskim glasovanjem.

3. Glasovanje o kandidaturah in imenovanjih je tajno, če to zahteva eden izmed članov ali če predsednik meni, da je potrebno.

4. V primeru tajnega glasovanja predsednik prešteje glasove v prisotnosti treh skrutinatorjev, ki jih za vsako glasovanje posebej imenuje upravni odbor. Predsednik takoj objavi izid glasovanja.

5. Pri glasovanju o predlogu predsednik pooblasti katerega koli prisotnega člana, če ta to želi, da na kratko utemelji razloge za svoje glasovanje.

Glasovanje po pooblaščencu

Člen 13

1. Član, ki ne more biti navzoč na sestanku, lahko pooblasti katerega koli drugega člana iz svoje skupine, da glasuje v njegovem imenu. O tem mora član pisno obvestiti predsednika pred sestankom.

2. Član je lahko pooblaščen za glasovanje v imenu le dveh članov.

3. Glasovanje po pooblaščencu velja le za sestanek, za katerega je član pooblaščen.

Zaključek posvetovanj

Člen 14

1. Predsednik lahko predlaga zaključek posvetovanj, če meni, da so vsi člani imeli priložnost izraziti svoje mnenje. Vsak član lahko prav tako predlaga zaključek.

2. Član, ki namerava predlagati zaključek posvetovanj, ima pri besedi prednost pred ostalimi.

3. Vsak predlog o zaključku posvetovanj je predmet glasovanja.

Pisni postopek

Člen 15

1. Pisni postopek se lahko izvede na dva načina:

(a) na podlagi predloga, ki se pošlje vsem članom upravnega odbora z zaprosilom, da za člane predsedstva pripravijo stališče, tako da predsedstvo sprejme odločitev;

(b) na podlagi predloga odločitve, če predsedstvo predhodno ni pridobilo soglasja (člen 3(5)).

2. Upravni odbor določi praktične rešitve za izvajanje pisnega postopka; te rešitve morajo biti zasnovane tako, da je na voljo dovolj časa za (elektronsko) glasovanje in druge postopke za zaključek postopka glasovanja.

Zapisnik sestanka

Člen 16

1. Za vsak sestanek se pripravi zapisnik.

2. Zapisnik vključuje:

(a) seznam navzočih in glasov po pooblaščencih;

(b) zapisnik posvetovanja;

(c) odločitve upravnega odbora ter navedba razdelitve glasov za vsako glasovanje posebej.

3. Upravni odbor prejme osnutek zapisnika v štirih tednih po zadevnem sestanku.

4. Zapisnik se predloži upravnemu odboru s pisnim postopkom, sprejme ga predsedstvo.

5. Predlogi sprememb osnutka zapisnika se pisno predložijo direktorju najpozneje štiri tedne po tem, ko so ga člani prejeli.

6. Odobreni zapisnik skupaj podpišeta predsednik in direktor Centra.

Sekretariat

Člen 17

1. V skladu s členom 7(2) Ustanovitvene uredbe direktor Centra pripravlja in organizira delo upravnega odbora in predsedstva ter zagotavlja sekretariat za njune sestanke. Predsedstvu in upravnemu odboru pomaga pri pripravljanju odločitev, ki se sprejmejo na sestanku ali s pisnim postopkom.

2. Korespondenca, namenjena upravnemu odboru, njegovemu predsedniku ali direktorju Centra, se naslovi na Center.

Spremembe poslovnika

Člen 18

1. Upravni odbor odloča o spremembah poslovnika z absolutno večino svojih članov.

2. Spremenjeni poslovnik začne veljati, ko ga Svet Evropske unije po prejemu mnenja Komisije odobri.

(1) UL L 39, 13.2.1975, kakor je bila nazadnje spremenjena z Uredbo Sveta (ES) št. 2051/2004 z dne 25.oktobra 2004, UL L 355, 1.12.2004, str. 1.